Danmark er ved at løbe tør for strøm – men elbilerne er ikke synderen

Danmarks elnet er under et hidtil uset pres. Så stort, at Energinet nu midlertidigt har sat nye tilslutninger på pause for at få overblik over situationen. Det skriver de i en pressemeddelelse. Men selv om mange sikkert hurtigt overvejer elbilerne som synderen, viser tallene noget helt andet: Det er især enorme projekter som datacentre, batteriparker og Power-to-X-anlæg, der presser elnettet til bristepunktet.

Energinet modtager i øjeblikket en strøm af ansøgninger fra virksomheder, der vil kobles på det danske elnet. Problemet er størrelsen.

I alt ligger der nu projekter i kø, der tilsammen vil kræve omkring 60 gigawatt elektricitet. Til sammenligning ligger Danmarks maksimale elforbrug i dag på omkring 7 gigawatt. Med andre ord: Hvis alle projekterne blev realiseret, ville Danmarks elforbrug blive otte gange større end i dag.

Det kan elnettet ganske enkelt ikke håndtere lige nu. Derfor har Energinet valgt at trykke på det, man internt kalder den “store røde knap”. Pausen varer foreløbigt tre måneder, mens Energinet analyserer situationen og forsøger at finde løsninger.

– Energinet bygger allerede rigtig meget elnet, og vi har gang i flere projekter end nogensinde. Men vi skal bygge mere elnet – og vi skal gøre det hurtigere, siger Kim Willerslev Jakobsen, direktør for Systemansvar i Energinet.

Han forklarer samtidig, at efterspørgslen efter elektricitet simpelthen vokser hurtigere, end infrastrukturen kan følge med.

Elnettet er bygget til en anden tid

Problemet er, at Europas elnet i sin tid blev designet til en helt anden energivirkelighed. Tidligere var strømforbruget relativt stabilt og voksede langsomt. I dag forsøger samfundet samtidig at elektrificere industri, transport og energiproduktion. Det skaber en helt ny efterspørgsel på strøm – og især på kapacitet i selve elnettet.

– Elnettet er ét samlet system. Det betyder, at vi i en periode må træffe hurtigere investeringsbeslutninger og prioritere skarpere, siger Kim Willerslev Jakobsen.

Når elnettet nu presses så hårdt, skyldes det især nogle få typer projekter, der bruger ekstremt meget strøm. Store datacentre, energilagring i batteriparker og Power-to-X-anlæg – hvor strøm omdannes til brint eller e-brændstoffer – kræver hver især enorme mængder elektricitet. Det er langt større energiforbrug end almindelige virksomheder, husstande eller elbiler. Faktisk er elektrificeringen af transport kun en mindre del af det samlede pres på elnettet.

En akutpakke skal frigøre kapacitet

For at håndtere situationen arbejder Energinet nu på en akutpakke, der skal få mere strøm igennem systemet på kort sigt. Planen består blandt andet af:

hurtigere beslutninger om nye investeringer i elnettet

tekniske løsninger, der kan øge kapaciteten i eksisterende kabler

skarpere prioritering af, hvilke projekter der får adgang først

Samtidig bygges der allerede nye “elmotorveje” til at transportere strøm på tværs af landet. Men det kan tage mange år at udbygge elnettet i det tempo, den nye energivirkelighed kræver.

Danmark er langt fra det eneste land med problemet. Over hele Europa oplever energiselskaber lange køer af projekter, der vil kobles på elnettet. Det er et tegn på, at elektrificeringen går hurtigere end forventet.

Danmark er ved at løbe tør for strøm – men elbilerne er ikke synderen