Watts app starter automatisk vaskemaskinen når strømmen er billigst

Der er godt nyt til de mange, der gerne vil spare på elregningen og reducere deres CO2-aftryk. En ny løsning fra danske Energinet gør det nu muligt at benytte energiassistenter som eksempelvis SEAS-NVE app’en Watts til at styre elforbruget med grøn omtanke, uanset hvor man får sin strøm fra.

– Med løsningen kan alle elforbrugere i Danmark, via energi-apps som f.eks. Watts, få et overblik over deres elforbrug. For kommende brugere af Watts betyder den nye løsning bl.a., at man hele tiden kan følge sit forbrug og samtidig se, hvilke energikilder der producerer strømmen til stikkontakten her og nu, og hvor meget CO2 der udledes pr. kWh, fortæller Per Madsen, afdelingschef i Digital Innovation i SEAS-NVE.

Et af de samarbejder, som SEAS-NVE for nylig har indgået, er med den Silicon Valley-baserede virksomhed IFTTT, der specialiserer sig i at forbinde smarte enheder i hjemmet. Med samarbejdet bliver det blandt andet muligt at tænde for hjemmets smarte produkter, når strømmen udleder mindst mulig CO2.

Derudover arbejders der på at integrere vedvarende energiløsninger i appen, så det i fremtiden bliver nemt at optimere energiforbruget, både i forhold til klima og miljø:

– I takt med flere elbiler i de danske hjem vil elforbruget helt naturligt stige. Derfor skal Watts udvikles til på sigt at kunne informere om pris og CO2-udslip pr. opladning. I praksis betyder det, at Watts selv kan styre opladningen, når vinden blæser, eller solen skinner, fortæller Per Madsen.

Watts kan hentes til både iPhones og Android-telefoner. Den er gratis.

Watts app starter automatisk vaskemaskinen når strømmen er billigst