Danskernes elforbrug er eksploderet

Aldrig tidligere har danskerne haft så stort et elforbrug, som i de første tre måneder af 2024. Det viser Energistyrelsens kvartalsstatistik over energiforbruget i Danmark. Faktisk steg det med otte procent, sammenlignet med første kvartal sidste år.

Energistyrelsen mistænker, at to faktorer spiller en væsentlig rolle i stigningen. Nemlig at flere eldrevne varmepumper har erstattet olie- og gasfyr, og at bestanden af elbiler er vokset. Men den endelige baggrund vil først blive afdækket i forbindelse med udgivelsen af den endelige energistatistik for 2024.

Den gode nyhed er, at forbruget af kul og olie alligevel er faldet. Produktionen af råolie og naturgas faldt med henholdsvis 5,5 procent og 9,6 procent, mens produktionen af vedvarende energi steg med 12,1 procent.

Udvikling i elforbrug i 1. kvartal i perioden 2000-2024 [GWh] (grafik: Energistyrelsen).

Den samlede vindkraftproduktion i de første tre måneder af 2024 var 16,6 procent højere end i tilsvarende periode i 2023. Den samlede vindkraftproduktion i de første tre måneder af 2024 var faktisk 27 procent højere end gennemsnittet for perioden de forudgående fem år.

Hele 64,7 procent af danskernes elforbrug blev dermed dækket af vindkraft alene. I samme periode sidste år var det 60,2 procent.

Udviklingen i vindkraftens andel af den indenlandske elforsyning (grafik: Energistyrelsen).

Læs hele rapporten fra Energistyrelsen her (PDF, åbner i ny fane).

Danskernes elforbrug er eksploderet